Muzeul Național de Istorie Naturală "Grigore Antipa" din București inaugurează vineri, de Ziua Mondială a Apei, expoziția de fotografie subacvatică "Secretele apelor".
Aceasta le va oferi vizitatorilor, pentru prima dată în România, șansa de a se scufunda în bogăția patrimoniului cultural subacvatic al lacurilor din țara noastră.
Expoziția va fi vernisată începând de la ora 11:30, cu participarea curatorului expoziției, Ruxandra Nițescu și a fotografului Cristi Mitrofan, autorul fotografiilor.
Cristi Mitrofan este scafandru fotograf certificat pentru explorări în peșteri scufundate și câștigător al Trofeului SpeoArta. De la ora 16:00, cei interesați se vor putea întâlni cu el într-o discuție la muzeu.
Expoziția dorește să vină în sprijinul eforturilor de conservare a speciilor acvatice și a habitatelor acestora, evidențiind potențialul acestor ecosisteme și contribuind la o înțelegere mai bună a lor.
Pe tot parcursul Zilei Mondiale a Apei, vizitatorii au acces gratuit la vizitarea întregului muzeu.
Organizat împreună cu Primăria Municipiului București, Direcția de Mediu – Serviciul Ecologie Urbană, evenimentul face parte din proiectului "Casa Pământului".
Ziua Mondială a Apei, instituită la Conferinţa ONU asupra mediului înconjurător din 1992, este marcată în fiecare an în 22 martie. Demersul atrage atenţia asupra regiunilor în care oamenii suferă de lipsa apei, dar şi asupra poluării apelor.
Expoziția va putea fi vizitată la Muzeul Antipa din Capitală până în data de 12 mai. Adresa muzeului este Șos. Pavel Kiseleff nr. 1, sector 1, București.
Foto credit: Cristi Mitrofan
Urmărește-ne pe Telegram: t.me/basilicanews